อาชีพพยาบาลและแพทย์เป็นที่ต้องการในซาอุดีอาระบีย แต่ค่าตอบแทนยังไม่จูงใจ กระทรวงแรงงานเดินหน้าเจรจา
นายโอวาท ทองบ่อมะกรูด ผู้อำนวยการกองบริหารแรงงานไทยไปต่างประเทศ กรมการจัดหางาน กล่าวว่า ตำแหน่งงานพยาบาล ผู้ช่วยพยาบาลและแพทย์ เป็นงานที่ต่างประเทศต้องการ โดยเฉพาะซาอุดีอาระเบีย ซึ่งการจัดส่งแรงไทยไปทำงานต่างประเทศ กระทรวงแรงงานให้ความสำคัญเป็นอย่างมาก โดยหลังจากการลงนามข้อตกลงความร่วมมือด้านแรงงานระหว่างประเทศไทยกับประเทศซาอุดีอาระเบีย ซึ่งซาอุฯ ประกาศความต้องการแรงงานต่างชาติถึง 8 ล้านคน รวมถึงแรงงานจากประเทศไทย เพื่อเข้าไปช่วยขับเคลื่อนพัฒนาประเทศตามวิสัยทัศน์ 2030 ที่ซาอุฯ จะมีการพัฒนาด้านการท่องเที่ยว การสร้างโรงแรมที่พักรอบทะเลแดงล้านหลัง จึงมีความต้องการแรงงานจากต่างชาติจำนวนมาก ทั้งแรงงานก่อสร้าง งานบริการในโรงแรม งานพยาบาลและแพทย์ ซึ่งพยาบาลและแพทย์เป็นงานที่ประเทศไทยยังขาดแคลนอยู่ กระทรวงแรงงานจึงได้พิจารณาถึงค่าตอบแทนที่ทางซาอุฯ เสนอ ซึ่งเป็นค่าตอบแทนที่ยังไม่จูงใจที่จะให้พยาบาลและแพทย์ไปทำงานซาอุฯ โดยตำแหน่งพยาบาล ค่าตอบแทนกว่า 20,000 บาท ส่วนตำแหน่งแพทย์ต้องจบระดับปริญญาโทหรือปริญญาเอก มีประสบการณ์ 10 ปี ค่าตอบแทนกว่า 100,000 บาท ซึ่งค่าตอบแทนประมาณนี้ทำงานในประเทศไทยก็ได้รับอยู่แล้ว กระทรวงแรงงานจึงอยู่ระหว่างเจรจาต่อรองกับทางซาอุฯ ในเรื่องค่าตอบแทนที่จูงใจ หากเป็นที่ตอบรับก็จะสนับสนุนให้คนไทยกลุ่มนี้เข้าไปทำงานซาอุฯ ต่อไปผู้อำนวยการกองบริหารแรงงานไทยไปต่างประเทศ กรมการจัดหางาน ยังกล่าวด้วยว่า การส่งแรงงานไทยครั้งนี้ กระทรวงแรงงานต้องการส่งแรงงานไทยมีทักษะฝีมือไปทำงานเพื่อมีรายได้ที่แรงงานพึงพอใจและนำรายได้เข้าประเทศไทย แม้รัฐบาลฟื้นความสัมพันธ์ระหว่างไทยกับซาอุฯ และเปิดโอกาสให้แรงงานไทยเข้าไปทำงานที่ซาอุฯ อีกครั้ง แต่ค่าตอบแทนอาจจะยังไม่จูงใจ แต่ข้อดีของการทำงานในซาอุฯ คือ เรื่องสวัสดิการ มีที่พักให้ฟรี มีประกันสุขภาพและมีอาหารตามที่ตกลงกันด้วย ส่วนข้อดีของแรงงานไทยที่ต่างประเทศต้องการ เพราะกลุ่มแรงงานไทย อดทน ซื่อสัตย์ เอื้อเฟื้อเผื่อแผ่ช่วยเหลือนายจ้าง โดยไม่คิดเล็กคิดน้อยและที่สำคัญทักษะเชิงงานช่างฝีมือไทยเป็นที่ยอมรับของต่างชาติ